
TRESTNÝ ROZKAZ V MENE SLOVENSKEJ REPUBLIKY Okresný súd Stará Ľubovňa, samosudca Mgr. Vladimír Gurka, vydáva dňa 25. mája 2026 v Starej Ľubovni podľa § 353 ods. 1 Trestného poriadku tento rozhodol: Obvinený A. A., nar. XX.XX.XXXX v B., trvale bytom C. D., E. A. F., t.č. vo výkone väzby v ÚVV a ÚVTOS v Prešove, je vinný, že v bode 1. obžaloby dňa 11.2.2026 v čase okolo 18.00 hod. na parkovisku pri vstupe do areálu Kúpeľov Vyšné Ružbachy v obci Vyšné Ružbachy, okres Stará Ľubovňa sa fyzicky dopustil hrubej neslušnosti tým, že pred poškodenou G. A., nar. X.X.XXXX, bytom G., E. A. F., ktorá v tom čase na predmetnom parkovisku zaparkovala svoje osobné motorové vozidlo, sa povyzliekal úplne donaha, pričom poškodenej kričal „mám sa vyzliecť, chceš vidieť?“ a takto vyzlečený jej ukazoval svoje obnažené telo vrátane pohlavných orgánov, pričom poškodená následne stlmila svetlomety na svojom vozidla, aby ho neosvetľovala, avšak obvinený zasvietil svetlo nachádzajúce sa v hornej časti prístrešku, ktoré osvetľovalo vnútorný priestor prístrešku, aby sa tak osvetlil a následne opäť poškodenej ukazoval svoje obnažené telo vrátane pohlavných orgánov, pričom sa ešte zavesil na prístrešok a týmto spôsobom sa nahý predvádzal, v bode 2. obžaloby po tom, čo bol dňa 23.5.2023 prepustený z výkonu nepodmienečného trestu odňatia slobody, ktorý vykonal na základe rozsudku Okresného súdu Stará Ľubovňa, sp. zn. 1T/45/2022 zo dňa 5.1.2023, ktorý nadobudol právoplatnosť dňa 5.1.2023, ktorým mu bol okrem iného podľa § 76 ods. 2 Trestného zákona v spojení s § 78 ods. 1 Trestného zákona uložený ochranný dohľad na 20 mesiacov, kde v rámci ochranného dohľadu mu boli podľa § 77 ods. 2 Trestného zákona, okrem povinností vyplývajúcich z ustanovenia § 77 ods. 1 Trestného zákona, uložené aj povinnosti spočívajúce v príkaze podľa § 51 ods. 4 písm. i) Trestného zákona podrobiť sa počas ochranného dohľadu protialkoholickému liečeniu a podľa § 51 ods. 4 písm. k) Trestného zákona zamestnať alebo sa preukázateľne uchádzať o zamestnanie, pričom v priebehu ochranného dohľadu, s výnimkou obdobia od 21.12.2023 do 21.10.2024, kedy bol vo výkone nepodmienečného trestu odňatia slobody, ktorý vykonal na základe trestného rozkazu Okresného súdu Stará Ľubovňa sp. zn. 8T/47/2023 zo dňa 14.11.2023, ktorý nadobudol právoplatnosť 29.11.2023, sa protialkoholickému liečeniu nepodrobil, o zamestnanie sa neuchádzal a ani sa nikde nezamestnal, teda v bode 1. obžaloby dopustil sa fyzicky na mieste verejnosti prístupnom hrubej neslušnosti tým, že vyvolal verejné pohoršenie vykonávaním sexuálneho exhibicionizmu,
v bode 2. obžaloby maril výkon rozhodnutia súdu tým, že sa dopustil závažného konania, ktorým maril výkon uloženého ochranného dohľadu, čím
spáchal
v bode 1. obžaloby prečin výtržníctva podľa § 364 ods. 1 písm. e) Trestného zákona, v bode 2. obžaloby prečin marenia výkonu úradného rozhodnutia podľa § 348 ods. 1 písm. k) Trestného zákona. Za to mu súd
ukladá:
Podľa § 348 ods. 1 Trestného zákona, za použitia § 41 ods. 1 Trestného zákona a § 38 ods. 2 Trestného zákona, úhrnný trest odňatia slobody na 15 (pätnásť) mesiacov nepodmienečne. Podľa § 48 ods. 2 písm. b) Trestného zákona súd obvineného na výkon uloženého trestu odňatia slobody zaraďuje do ústavu na výkon trestu so stredným stupňom stráženia. Poučenie: Proti tomuto trestnému rozkazu môžu obvinený, osoby, ktoré sú oprávnené podať v jeho prospech odvolanie, ako aj prokurátor podať do 8 dní od jeho doručenia na tunajšom súde písomne odpor. V prospech obvineného môžu podať odpor jeho príbuzní v priamom rade, jeho súrodenci, osvojiteľ, osvojenec, manžel a druh, avšak nie proti vôli obvineného; lehota na podanie odporu im končí tým dňom ako obvinenému. Prokurátor môže podať odpor aj v prospech obvineného, a to i proti vôli obvineného. Obvinený a osoby, ktoré sú oprávnené podať v jeho prospech odvolanie, poškodený, ako aj prokurátor sa môžu výslovným vyhlásením vzdať práva podať odpor a okrem poškodeného môžu výslovným vyhlásením vziať podaný odpor späť, a to až do vtedy, kým prokurátor neprednesie na hlavnom pojednávaní obžalobu, po tomto vyhlásení už nemôžu odpor podať. Osoba, ktorá je oprávnená podať v prospech obvineného odvolanie, môže vziať podaný odpor späť len s jeho výslovným súhlasom. Ak oprávnená osoba v zákonnej lehote podá odpor, samosudca rozhodne podľa § 241 ods. 1 písm. j/ Tr. por. o prijatí obžaloby a nariadi vo veci hlavné pojednávanie. Ak bol odpor podaný v lehote a nebol vzatý späť kým prokurátor neprednesie na hlavnom pojednávaní obžalobu, trestný rozkaz sa ruší; ak na hlavnom pojednávaní súd postupuje podľa § 255 ods. 3 Tr. por. a prokurátor neprednesie obžalobu, trestný rozkaz sa ruší vyhlásením uznesenia o vrátení veci prokurátorovi na postup podľa § 232 a § 233 Tr. por. alebo vyhlásením rozsudku, ktorým súd schválil dohodu o vine a treste. Proti výroku o náhrade škody, ktorým bola priznaná náhrada škody, môže poškodený podať odpor, ktorý ak odpor podá včas, trestný rozkaz sa ruší vo výroku o náhrade škody a samosudca odkáže uznesením poškodeného s jeho nárokom na náhradu škody na civilný proces, prípadne na konanie pred iným príslušným orgánom. Rovnako sa postupuje aj vtedy, ak odpor proti výroku o náhrade škody podá iná oprávnená osoba. Trestný rozkaz sa stane právoplatným a vykonateľným ak odpor nebol podaný, uplynutím lehoty na jeho podanie; ak odpor bol vzatý späť, dňom jeho späťvzatia; ak sa oprávnená osoba vzdala práva podať odpor a obvinený súčasne vyhlásil, že nesúhlasí, aby odpor podala v jeho prospech iná oprávnená osoba, dňom vzdania sa práva podať odpor.

